
Matriarken

I miniserien Matriarken tar vi deg med til storslåtte Calcott Manor der hemmeligheter og skandaler lurer under Grantham-familiens glamorøse ytre. Når begjær kolliderer med svik, blir kjærligheten brått det farligste spillet av dem alle. Forlatt ved alteret er første bok i serien.

 

 




Kjære leser

Velkommen til Hatfield, Conneticut, og den første boken i min nye serie.

Eliot Stone har en synkende stjerne som supermodell, og opplever å bli sviktet av sin forlovede like før de skal gifte seg. Hun har en skikkelig dårlig dag.

Soren Grantham er en berømt svømmer med mange olympiske medaljer, som vurderer om han skal avslutte karrieren mens han fortsatt er på toppen. Men hva skal han finne på dersom han pensjonerer seg?

Når han spiser lunsj med sine fettere får han høre at bestemoren, Avangeline, som er i åttiårene, nekter å skrive testamente. I tillegg har hun tatt inn en husgjest, nemlig kvinnen som mottok deres fetters lever etter at han døde. Hva er denne kvinnen ute etter? Og hvorfor bor hun nå på Calcott Manor sammen med deres søkkrike bestemor?

Plutselig får Soren høre at kvinnen han hadde en het affære med mange år tidligere, Eliot Stone, akkurat har blitt sviktet av sin kommende ektemann. Det hele foregår på hotellet til familien Grantham, samtidig som Soren spiser lunsj med sine fettere i restauranten som er tilknyttet hotellet. Han klarer ikke å stoppe seg selv, han må redde henne. Så tar han henne med til Calcott Manor, for at hun skal slippe unna pressen.

For hans eneste motiv er jo å redde henne, eller kan det være at han samtidig løper rett inn i kjærligheten?

God lesing!

Beste hilsener fra Joss.

Det er sommer og jeg, Avangeline, er åttito år gammel. Jeg står i Guds venteværelse. Jeg vet og aksepterer dette … Det er bare to ting som er sikre her i livet har noen sagt, og det er døden og skatten. Døden vil komme raskere enn jeg liker, og jeg har betalt mye skatt.

Men jeg har også tjent mye penger. Milliarder …

Men hvor mye er en hemmelighet verdt? Får jeg rabatt hvis jeg har to?

«Verdens minste håndjern, kjære.»

Eliot Stone kikket gjennom brudesløret og det åpne bilvinduet, inn i ansiktet til et sykkelbud med solbrunt ansikt og grått hår.

Hun var først usikker på om den eldre damen på sykkelen snakket til henne, men da kvinnen så henne rett inn i øynene, var det ingen tvil.

«Snakker du om ekteskap?» spurte Eliot, fascinert av visdommen hun så i de dypbrune øynene. Kvinnen hadde tydeligvis sett mye i livet, og ikke bare bra ting.

«En fin dag, fin kjole og fin bil … Men det betyr ingenting når du ser så ulykkelig ut, jenta mi.»

«Takk, det holder», sa Eliots mor, Ursula. Hun lente seg over henne og lukket bilvinduet. «Jeg sa jo du ikke skulle åpne vinduet, Eliot!»

«Jeg ville bare ha litt frisk luft». Hun så syklisten forsvinne i trafikken. Den spinkle skikkelsen syklet overraskende raskt fremover, og løftet langfingeren da en lastebil nesten avskar henne. Eliot smilte.

Hvor ellers enn i New York ville noen finne på å fortelle en brud at hun så ulykkelig ut?

Ursula snudde seg mot fotografen og videofotografen.

«Merk den utvekslingen for sletting», bjeffet hun.

De nikket, vel vitende om hvem som bestemte over denne produksjonen. Ursula var Eliots manager, og hun hadde sammen med manageren til Eliots forlovede, DeShawn, inngått en avtale om å selge bryllupsfotografiene til et populært motemagasin, og bryllupsvideoen til et populært underholdningsprogram. Eliot og DeShawns utvekslede løfter ville bli sett av millioner av mennesker over hele verden.

Alt Eliot hadde ønsket seg var et lite bryllup, med noen få og nære venner. Et sted langt unna verdenspressens påtrengende linser. Men ønskene hennes ble som alltid ignorert.

«Kjolen din ble ganske bra», konstaterte Ursula.

«Vi kan dessverre ikke gjøre noe med vekten din, men vi kan redigere bildene slik at du ser normal ut.»

Eliot hadde lyst til å rope at hun så normal ut. Dette var hennes normalvekt, en god og sunn vekt. Men hun visste at ingenting hun sa ville få Ursula til å endre mening. I hennes øyne var hun feit.

Og dessverre var motebransjen enig med moren. Eliot hadde vært en del av bransjen i mange år, og selv om de av og til brukte plus size-modeller i kampanjene, brukte de ikke tidligere tynne modeller som hadde gått opp i vekt. Ansiktet og kroppen var hennes varemerke, og folk likte ikke forandringer.

DeShawn foretrakk også den opprinnelige versjonen av henne, og var ikke begeistret da vekten hennes gikk opp, og rangeringen hennes som en av verdens beste supermodeller begynte å dale.

Eliot stirret ned på den praktfulle forlovelsesringen sin. Hun hadde flyttet den over på høyre hånd, i påvente av å få DeShawns giftering. Forlovelsesringen hadde en diamant verdt to millioner dollar, og hun hatet den. Den var for kald og for prangende, og fordi hun hadde lagt på seg siden hun fikk den, skar den inn i ringfingeren hennes.

Eliot lente hodet mot nakkestøtten, og ønsket at en for liten ring var det største problemet hennes. Modellkontraktene ble stadig færre, og moren maste ustanselig på henne om å komme tilbake til sin tidligere, spinkle vekt. DeShawn sendte henne e-poster om dietter og treningsregimer, og hadde meldt henne inn på en slankeklinikk, uten å snakke med henne først. Det var bare enda en passiv-aggressiv måte å fortelle henne at hun ikke lenger var attraktiv, og at vekten var et problem for ham.

Nå hadde hun i det minste fått en medisinsk forklaring. Da vektøkningen begynte det siste året, sammen med utmattelsen, de ømme musklene og hjernetåken, hadde Ursula vært rask til å skylde på latskap og mangel på disiplin. Det måtte en offisiell legediagnose til for å overbevise henne om at det lå mer bak – nærmere bestemt mangel på skjoldbruskkjertelhormoner i Eliots system. Nå tok hun hormonerstatning hver dag, hadde mer energi og følte seg klarere i hodet. Men hun hadde ikke blitt kvitt de ekstra kiloene.

Sannheten var at hun ikke ønsket å gå tilbake til sin gamle størrelse. Hun hadde aldri vært en naturlig tynn modell, og jo eldre hun ble, desto mer måtte hun begrense kaloriene. Til tross for diagnosen følte hun seg friskere nå enn hun hadde gjort siden begynnelsen av tjueårene. Hun følte seg mer energisk og positiv, og våknet opp og følte seg uthvilt. Det var også godt å slippe å fokusere på kalorier hele tiden.

Men hennes økte størrelse var altså en stor sak for modellbransjen, og hennes nærmeste som var mest opptatt av utseendet.

De elsket supermodell-looken, den altfor tynne kleshesten som spankulerte ned catwalkene i Milano, London og Paris. De ville ha den gamle Eliot – undertøysmodellen med innsunkne øynene og krageben, utstående hofteben, og kvistlignende ben. Eliot visste at hun aldri mer kom til å være med i en internasjonal undertøyskampanje, eller vises nesten naken på reklametavler på Times Square.

Medvirkningen i bryllupsvideoen og det ti siders oppslaget i Vogue Magazine, ville mest sannsynlig bli hennes siste store kampanje …

Kampanje? Herregud, det var bryllupet hennes hun snakket om.

Eller, det var morens bryllup, ikke hennes. Selv mislikte hun det meste ved det, fra de fem hundre gjestene, til det svart-hvite temaet. Og det verste var at de skulle gifte seg på Forrester-Grantham Hotel, noe som vekket altfor mange minner om Soren Grantham, mannen hun hadde tilbrakt tre magiske netter med i Villefranche-sur-Mer, for flere år siden. De solfylte dagene med ham på den franske rivieraen, var den eneste gangen hun kunne huske at hun virkelig hadde følt seg sett og hørt av noen. Som seg selv, og ikke bare som et pent ansikt. Soren hadde rettet all sin oppmerksomhet mot henne.

De hadde hatt en så sterk mental og emosjonell tilknytning, og helt fantastisk sex, så hun forstod ikke hvorfor han ikke holdt kontakten etterpå. Samtidig var hun overrasket over hvor vondt det hadde gjort å ikke høre fra ham, det var tross alt en ganske kort affære.

Hun ville ikke tenke på Soren i dag. Ikke på bryllupsdagen sin.

Men det var vanskelig når moren hadde valgt et hotell med navnet hans rett over døren.

«Hvordan føler du deg, Eliot?» spurte videofotografen.

Hun så inn i kameraet og rykket ikke til da kameraets blits traff øynene hennes. Hun var for profesjonell til det.

Hun visste hva han ville høre … at hun følte seg opprømt og håpefull, og gledet seg til å bli DeShawns kone. Men det hun egentlig ville si, var at ingenting av dette føltes ekte, det føltes som hun spilte inn en reklamefilm.

Hvordan ville de reagere da?

DeShawn føltes som en fremmed mann som hadde fått hovedrollen. Kostymet hadde hun ikke valgt selv. Hun var blitt plassert i en enorm prinsessekjole, men hadde ønsket seg noe mer avslappet, mer bohochic. Hun kjente ikke de fleste av gjestene. Hun hadde ønsket seg villblomster, men fikk hvite roser. Hun hadde bare ønsket seg Madigan som brudepike, men fikk i tillegg fem andre modeller, som skulle posere på bryllupsbildene hennes.

Hun hadde ikke blitt hørt da hun kom med ønsker til sin egen bryllupsdag. Hun ble aldri hørt.

Eliot hadde latt seg overstyre og overtale til å gjøre det alle andre mente var best, fordi det var hennes jobb å gi folk det de ville ha. De ba henne om et utseende, en gangart eller en positur, og hun innfridde.

I årenes løp hadde behovet for å behage smittet over på privatlivet hennes. Og nå var hun her som hovedrolleinnehaver, og spilte en falsk og tilgjort rolle, på det som skulle vært den lykkeligste dagen i hennes liv.

Og snart ville hun sette fingeren sin i, som sykkelbudet hadde sagt, verdens minste håndjern.

Limousinen bremset opp, og Eliot løftet hodet for å se ut av vinduet. De var kommet til den fornemme søylegangen på Forrester-Grantham Hotel. En dørvakt, kledd i flosshatt og frakk, kom frem for å åpne døren til limousinen.

Eliot så forbi ham og fikk et glimt av en høy, bredskuldret mann som gikk opp trappen til lobbyen. Han sto med ryggen til henne, men utseendet og holdningen hans minnet henne om Soren.

Sammen med ham den gangen, hadde hun følt seg som seg selv. Men når han forsvant ut av livet hennes, føltes det som den personen hun var sammen med ham, også forsvant. Hun ble igjen til den Eliot som folk ønsket at hun skulle være.

Hun hadde ventet noen uker den gangen, for å se om han tok kontakt igjen. Men da han ikke gjorde det, gikk hun videre. Kort tid etter at hun fylte 25, ble hun sjarmert av DeShawn, og i løpet av noen måneder var de samboere. De hadde aldri vært et følelsesmessig intenst par, men de hadde kommet godt overens, før helseproblemene hennes begynte. I løpet av det siste året hadde forholdet deres slått sprekker. Men i stedet for å snakke sammen og prøve å finne en løsning på den stadig økende avstanden, hadde de prøvd å opprettholde en fin fasade.

Hun ante ikke hvorfor.

Hun følte seg bare som et tilbehør for DeShawn. Noe han kunne vise frem. Ikke en han virkelig brydde seg om, eller verdsatte.

Hun var vel verdt mer?

Hvorfor innrømmet hun alt dette for seg selv rett før hun skulle si «ja» til ham?

*

Nok en limousin kjørte inn mot hotellet, idet Soren Grantham hilste på dørvakten og gikk inn i den imponerende lobbyen. Forrester-Grantham Hotel oste av gammel verdenssjarm, fra de store lysekronene til den imponerende trappen som dominerte lobbyen. Hotellet minnet om en engelsk herregård, og var et landemerke på Madison Avenue. Her bodde europeisk aristokrati, internasjonale politikere, kjendiser og mektige milliardærer.

«Soren!»

Soren smilte og hilste på sjefsconciergen, Garth. Han var i sekstiårene, og hadde begynt å jobbe på hotellets restaurant som bordrydder for nesten førti år siden.

«Du ser stresset ut», sa Garth, og droppet den tilgjorte aksenten han brukte med gjestene.

«Jeg har det bra, takk», sa han og ignorerte de nysgjerrige blikkene fra gjestene som gikk gjennom den travle lobbyen.

«Har de kommet?» spurte han.

«De venter på deg hos Avangeline», svarte Garth.

Soren så mot restauranten. Den var oppkalt etter bestemoren, og nyoppusset i delikate blå- og hvitnyanser.

Den berømte restauranten hadde startet bestemorens kometkarriere, og hun ble etter hvert en av verdens fremste restauratører og hotelleiere. Da hun var på høyden, eide hun en kjede av eksepsjonelle etablissementer over hele verden. Dette hotellet var det eneste hun hadde beholdt, og hun leide det ut til et konsortium som drev det. Da Soren var barn, solgte hun hele miliardimperiet, for å ta seg av ham og fetterne, etter at alle deres foreldre døde i en flyulykke.

Det var fortsatt trist å tenke på at han mistet foreldrene da han bare var ni år.

Garth trakk ham tilbake til nåtiden. «Skal jeg følge deg bort?»

«Nei, jeg tror ikke …» Men Soren så skuffelsen i Garths øyne. Han ville nok gjerne vise alle på hotellet og i restauranten, noen av de rikeste og mektigste menneskene i landet, at han var på vennskapelig fot med en av verdens mest berømte idrettsmenn. Soren trengte ikke å ha på seg alle de olympiske svømmemedaljene for å tiltrekke seg oppmerksomhet. Han ble gjenkjent overalt, og spesielt her, på hjemmebane.

«Eller, vis vei du, takk», sa Soren til Garth.

Garths brystkasse svulmet opp der han førte Soren til bordet der Jack, Fox og Merrick satt.

Jack og Fox var Sorens fettere, men siden de alle hadde vokst opp sammen, betraktet de seg som brødre. Merrick, var sønnen til Avangelines husholderske, Jacinda, men også han var som en bror for dem alle.

Malcolm, den fjerde fetteren deres, hadde mistet livet i en motorsykkelulykke, like før han fylte 25 år.

Det føltes fortsatt utrolig urettferdig at den beste av dem, var blitt revet bort fra dem i så ung alder.

Soren svelget klumpen i halsen da brødrene reiste seg og utvekslet klemmer. Han satte seg og slapp ut et langt sukk. I disse mennenes nærvær kunne han være seg selv og slappe av.

Brødrene hans, Avangeline og Jacinda, var de eneste menneskene han stolte på. De eneste menneskene han elsket. For kjærlighet var dessverre synonymt med tap for ham. I hans hode var det alltid bedre å holde tilbake enn å risikere å elske noen og så miste dem.

«Vi har nettopp bestilt, Soren», sa Jack. «Hva vil du ha?»

Det var dag én av hans tre uker lange treningspause, og han trengte ikke så mange kalorier som han pleide. Han bestilte en normal porsjon, og brødrenes øyenbryn hevet seg.

«Er du syk?» spurte Merrick.

«Hvis jeg pensjonerer meg, må jeg lære meg å spise som en normal person», sa han. Han tenkte på å pensjonere seg, men hadde ikke nevnt det for familien før.

«Du er på ingen måte klar til å pensjonere deg», sa Fox avvisende.

Jack ristet på hodet. «Hva skulle du finne på da?» spurte han. Det var et rimelig spørsmål, og Soren hadde ikke noe svar.

«Du har altfor mye energi til å ikke drive med svømming», sa Merrick.

De trodde visst ikke at han mente alvor, og gikk raskt videre til et annet tema.

Soren sukket. Han syntes det var vanskelig å fortsette på temaet etter den reaksjonen, og lot være å fortelle mer om det han grublet på. Bare treneren og manageren visste at han seriøst vurderte å legge karrieren på hylla nå, mens han fortsatt var på toppen av sin karriere.

Etter å ha vunnet én medalje i OL i 2012, hadde han knust konkurrentene i OL i 2016, og tatt med seg tre gullmedaljer hjem. I Tokyo i 2021, doblet han medaljefangsten igjen, og satte to nye verdensrekorder. Men kroppen hans ble eldre, og han var nødt til å trene hardere og hardere for å opprettholde formen, og slå nye rekorder. Innen 2024 var omme, mistenkte han at han ville slite med å holde seg konkurransedyktig. Kanskje var det på tide å akseptere at livet som svømmer i verdensklasse var på hell?

Men det var vanskelig når han ikke ante hva han skulle gjøre isteden. Svømming var alt han kunne. Han hadde ikke noe liv utenfor sporten. Når han ikke var i vannet, var han på treningssenteret.

Han burde kunne snakke med brødrene sine om dette, men det ble for vanskelig. Han foretrakk å holde følelsene nede, og uttrykte bare tankene sine høyt når han følte at det var nødvendig. Følelsesmessig nærhet var skremmende. Det var en grunn til at han ble kalt Ismannen.

Det hadde kun vært én person, utenom familien, som hadde klart å lage en sprekk i isdekket han hadde rundt seg …

Jack kikket på klokken. «Har du et sted du må være?» spurte Fox.

«Stone-Connell-bryllupet begynner om tjue minutter i Cairanne Ballroom», svarte Jack. «Det er årets kjendisbryllup, og jeg må snakke med arrangørene snart.»

Hotellet var et av byens beste bryllupssteder, en favoritt blant New Yorks A-kjendiser.

Sa han Stone? Soren rynket pannen. «Snakker du om Eliot Stone, supermodellen?»

«Ja, det stemmer. Hun skal gifte seg med DeShawn Connell, musikkprodusenten, her på hotellet i ettermiddag», sa Fox.

Skulle Eliot gifte seg? Hva i helvete? Det måtte være en feil.

Soren lente seg tilbake. Hvorfor reagerte han slik? Han hadde tatt farvel med henne for åtte år siden, på flyplassen i Paris, etter tre dager med sol, sjø og fantastisk sex. Og så hadde han av ren nødvendighet glemt henne.

Han hadde ikke sett eller snakket med henne siden, og hadde ingen rett til å være opprørt over at hun skulle gifte seg med en annen.

Men det var han, for pokker. Hun hadde klart å bryte gjennom ytret hans, og det var grunnen til at han måtte skyve henne unna. Hun kunne distrahere ham fra treningen, og målet om å bli en av de beste olympierne gjennom tidene.

«Uansett, vi må snakke om Avangeline», sa Fox. «Jeg er bekymret for henne.»

Det krevde alle Sorens krefter å vende oppmerksomheten bort fra tanken på Eliot, og over til sin åttito år gamle bestemor.

«Vi ba advokaten om å snakke med henne om å skrive testamente, men Avangeline nektet å treffe ham», sa Jack bekymret.

Soren sukket, bekymret på sine brødres vegne. Det hadde vært Malcolms idé å gjenetablere restaurantkjeden Avangeline solgte da hun tok dem til seg. Hun hadde gitt Malcolm, Fox og Jack dette hotellet, og lånt dem startkapitalen til å renovere og gjenopprette virksomheten. Hun hadde en lånekonto i selskapet, eide aksjer og satt i styret. Avangeline hadde også lånt Merrick kapital til å etablere hans svært populære kjede av foodtrucks som serverte sunn hurtigmat over hele USA og Europa. Det kunne få store konsekvenser for dem alle dersom hun døde uten et testamente.

«Hun har hatt med advokater å gjøre hele livet. Hun vet hvor viktig det er med tydelige avtaler», sa Jack.

«Det er ikke alt», sa Merrick. Bekymringen i øynene hans fikk hårene til å reise seg i nakken på Soren. På en eller annen måte visste han at det neste Merrick sa, ville få stor betydning for familien hans i fremtiden.

«Jeg snakket med mamma for litt siden. Hun sa at Avangeline har noen boende hos seg for tiden», sa Merrick. «Og gjesten hennes er mottakeren av Malcolms donerte lever. Alyson Garwood heter hun. Tenk om hun er ute etter å lure til seg penger fra Avangeline?»

Soren så angsten blinke i brødrenes øyne. Fox var kraftkaren i firkløveret, han som fikk ting gjort. Jack var forhandleren, og ansiktet utad for Grantham International, Soren var den innadvendte, den olympiske helten. Merrick, spesielt etter Malcolms død, så på seg selv som deres beskytter, fyren som ville tatt en kule for sine brødre.

Og nå var han, ukarakteristisk nok, svært nervøs.

«Hvorfor tror du det, Merrick?» sa Soren.

«Jo, fordi hun hevder at … Personlig synes jeg det er noe tull, men …»

«Hva?» forlangte Fox.

Merrick ristet på hodet. «Jeg tror oppriktig talt at det er best at dere hører det fra henne. Det gjelder Malcolm, broren deres.»

Fox stirret på ham. «Slutt å snakke tull, Merrick. Malcolm var like mye din bror som vår.»

En blanding av takknemlighet og tristhet dukket opp i Merricks øyne. «Ja, men dette er på et dypere, merkeligere nivå. Jeg synes dere bør høre det fra henne.»

«Siden Merrick oppfører seg så mystisk, må noen dra til Calcott Manor og finne ut hva som foregår», sa Fox.

«Men vi har alle ting å gjøre, Fox. Og vi har styremøte i morgen tidlig», svarte Jack.

«På en søndag?» spurte Merrick.

«Det var det eneste tidspunktet vi alle kunne være til stede samtidig de neste tre månedene», forklarte Fox.

Ingen tenkte på å spørre Soren. Han som uansett hadde planlagt å dra til Calcott Manor. «Jeg skal opp dit i ettermiddag. Jeg skal finne ut hva som foregår, og konfrontere denne Garwood-kvinnen», sa Soren. «Og så skal jeg prøve å snakke med vår gjenstridige bestemor om å lage et testamente.»

Alle så lettet på ham, og han var glad for at han endelig kunne hjelpe til. Han var ikke en del av forretningene, men nå trengte de ham, og han hadde mulighet til å stille opp.

Han ville flyttet fjell for dem hvis han kunne. Og han ville finne en løsning.

Utholdenhet og besluttsomhet hadde han mer enn nok av, tenkte han mens han satte tennene i pastaen. Han mislyktes aldri, det lå ikke i hans natur. Han ville komme til bunns i det som foregikk på Calcott Manor.

Da Soren hadde svelget den første biten, brøt helvete løs.

